**ПРОЕКТ!**

**НАРЕДБА**

**ЗА ОРГАНИЗАЦИЯТА, ФИНАНСИРАНЕТО И ДЕЙНОСТТА НА**

**ПЕНСИОНЕРСКИТЕ КЛУБОВЕ НА ТЕРИТОРИЯТА**

**НА**

**ОБЩИНА ДОЛНИ ЧИФЛИК**

**РАЗДЕЛ I.**

**ОБЩИ ПОЛОЖЕНИЯ**

**Чл. 1.**  С тази наредба се уреждат организацията и дейноста на клубовете за пенсионерите, като форма на социална интерграция на хората от третата възраст и на хората с увреждания на територията на община Долни чифлик.

**Чл. 2. (**1)Клубовете на пенсионера се учредяват във всички населени места на територията на община Долни чифлик.

(2) Клубовете могат да бъдат само за хора в пенсионна възраст или смесени - за хора в пенсионна възраст или с увреждания.

**Чл. 3.** Клубовете имат за цел да съдействат за поддържането на социалните контакти, социалната интеграция и подобряване качеството на живот на възрастните хора и хората с увреждания.

**Чл. 4.** За изпълнение на своите цели и инициативи клубовете си сътрудничат с: общинска администрация, неправителствени организации, съюзите на пенсионерите и хората с увреждания в България, фондации, физически лица и други.

**РАЗДЕЛ II.**

**ОРГАНИЗАЦИЯ И УПРАВЛЕНИЕ**

**Чл. 5.** (1) Кметът (кметският наместник) на съответното населено място в общината проучва потребностите на клубовете и се стреми да създаде в тях нормални условия за дейност, предлага на кмета на община Долни чифлик разкриването, преместването или закриването им.

(2) Клубовете се откриват:

а) при минимум 10 желаещи души в пенсионна възраст или с увреждания в кметските наместничества и 15 желаещи в кметствата и гр. Долни чифлик.

б) клубовете се разкриват с писмено заявление от пенсионерите до кмета на общината.

в) в клубовете могат да членуват всички желаещи хора в пенсионна възраст или с увреждания.

г) клубовете се откриват, закриват или преместват по решение на кмета на общината.

**Чл. 6. (**1) Помещенията, в които се разкриват клубове, както и обзавеждането им, се осигурява от кмета на общината с решение на Общински съвет. Помещенията се предоставят на съответните клубове с договор за безвъзмездно управление.

(2) Разходите по издръжката на клубовете – осветление, отопление, вода и ремонти, са за сметка на общината.

(3) Помещенията или части от тях не могат да бъдат отдавани под наем на трети лица за каквато и да е дейност.

**Чл. 7. (**1) Община Долни чифлик подпомага финансово, методически и организационно местните клубове, осъществява контрол по законосъобразното разходване на бюджетните средства и води регистър за съществущите пенсионерски клубове.

(2)При необходимост в клубовете се осигуряват технически организатори на трудов или граждански договор, които се назначават от кмета на общината.

(3) Функциите и задачите на техническия организатор се определят с правилника за вътрешния ред на клуба и длъжностната му характеристика.

**Чл. 8.** Клубовете организират и провеждат дейности и мероприятия със социален, здравен, културен и друг характер.

**Чл. 9.** Органи на управление на клубовете са: общото събрание, клубният и контролният съвет.

**Чл. 10. (**1).Общото събрание на клуба се състои от всички членове на клуба. То се свиква най-малко веднъж в годината и се счита за редовно, ако са присъствали 50% плюс един от членовете на клуба. Решенията му са валидни при обикновено мнозинство от присъстващите.

(2) Общото събрание избира клубен съвет в състав от 3 до 7 души – председател, зам.- председател, касиер и членове, както и контролен съвет от трима души – председател и двама членове.

(3)Общото събрание:

а) приема правилник за вътрешния ред;

б) обсъжда и приема отчетния доклад на клубния и контролния съвет;

в) приема програма за дейността на клуба, определя източниците и размера на нейното финансиране.

**Чл. 11.** Клубният съвет:

а) изработва правилник за вътрешния ред;

б) изготвя и представя на общото събрание годишен отчет за дейността на клуба;

в) предлага проектопрограма за дейността на клуба и разпределението на средствата по мероприятия;

г) прави предложение за утвърждаване от общото събрание на план-сметка за разход на средствата за клуба;

д) поддържа връзки с общината, с кметове на кметства и кметски наместници, неправителствени организации, фирми, фондации и други;

е) организира и ръководи дейността на клуба.

**Чл. 12.** Контролният съвет упражнява контрол за целесъобразното и законосъобразното разходване на средствата на клуба, както и за опазване на неговото имущество.

**РАЗДЕЛ III.**

**ФИНАНСИРАНЕ**

**Чл. 13.** Източници на финансиране на клубовете са:

a) бюджетни средства, отпуснати в рамките на гласувания бюджет на община Долни чифлик за издръжка и дейност на пенсионерските клубове. Сумата от бюджетната издръжка се залага в годишния бюджет и подлежи на актуализация за всяка бюджетна година. Отчитането ще се доказва с надлежно оформени финансови документи;

б) доброволни вноски;

в) дарения, спонсорство по сметка на общината;

г) членски внос.

**Чл. 14. (1)** Средствата по б. „б“ и “г“ в клубовете се събират от касиера на клуба срещу квитанция, а събраните суми се внасят по сметка на името на клуба.

(2) Средствата по т. „а“ се разпределят на клубовете след приемане на бюджета на общината за съответната година по предложение на Общинския съвет на Съюза на пенсионерите 2004, представено на кмета на общината ежегодно до 31 март.

**Чл. 15.** В клубовете се води следната задължителна документация:

а) приходно-разходна книга;

б) протоколни книги за отразяване на решенията на общото събрание на клубния и контролния съвет;

в) списък на членовете в съответния клуб.

**РАЗДЕЛ IV**

**ЗАБРАНИТЕЛНИ И ЗАДЪЛЖИТЕЛНИ РАЗПОРЕДБИ**

**Чл. 16**. Членовете на клуба са длъжни:

а). да спазват хигиената в клуба;

б). да полагат грижи за стопанисване на помещенията и имуществото на клуба;

в). да проявяват инициатива за подобряване работата на клуба;

г). да спазват реда, определен с Правилника за вътрешния ред на клуба;

**Чл. 17.** В клубовете не се разрешава извършването на търговска дейност.

**РАЗДЕЛ V.**

**ЗАКЛЮЧИТЕЛНИ РАЗПОРЕДБИ**

§ 1. С тази Наредба се регламентира създаването и функционирането на клубовете на пенсионера в община Долни чифлик.

§ 2. Всички клубове на територията на община Долни чифлик са длъжни да спазват настоящата наредба.

§ 3. Настоящата Наредба се приема на основание чл. 21, ал. 2 от ЗМСМА и е приета с решение на Общински съвет - Долни чифлик № ................. от протокол №................../ ......................г.

§ 4. Настоящата Наредба влиза в сила 3 дни след обнародването й в местния вестник.